**Národná rada Slovenskej republiky**

## **VII. volebné obdobie**

 Číslo: CRD-554/2019

**1372a**

# **S p o l o č n á s p r á v a**

výborov Národnej rady Slovenskej republiky o výsledku prerokovania návrhu poslancov Národnej rady Slovenskej republiky Róberta PUCIHO a Maroša KONDRÓTA na vydanie zákona, ktorým sa mení a dopĺňa zákon č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov a o zmene a doplnení zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov (tlač **1372**) v druhom čítaní

 Výbor Národnej rady Slovenskej republiky pre hospodárske záležitosti ako gestorský výbor k návrhu poslancov Národnej rady Slovenskej republiky Róberta PUCIHO a Maroša KONDRÓTA na vydanie zákona, ktorým sa mení a dopĺňa zákon č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov a o zmene a doplnení zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov (tlač **1372**) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 1790 zo 14. mája 2019 pridelila predmetný návrh zákona na prerokovanie týmto výborom:

 Ústavnoprávnemu výboru Národnej rady Slovenskej republiky a

 Výboru Národnej rady Slovenskej republiky pre hospodárske záležitosti.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

Ústavnoprávny výbor Národnej rady Slovenskej republiky uznesením č. 636 z 11. júna 2019

Výbor Národnej rady Slovenskej republiky pre hospodárske záležitosti uznesením č. 372 z 13. júna 2019.

**IV.**

Z uznesení výborov Národnej rady Slovenskej republiky uvedených pod bodom III tejto správy vyplývajú nasledovné pozmeňujúce a doplňujúce návrhy:

V čl. I, bode 3 § 8 ods. 10 sa slová „osobitného predpisu11b)“ nahrádzajú slovami „medzinárodnej zmluvy, ktorou je Slovenská republika viazaná,11b) alebo účastníkovi konania podľa osobitného predpisu11c)“, doterajší odkaz 11c nad slovom „predpisu,“ sa nahrádza odkazom 11d a doterajšia poznámka pod čiarou k odkazu 11c sa označuje ako poznámka pod čiarou k odkazu 11d.

Poznámky pod čiarou k odkazom 11b a 11c znejú:

„11b) Dohovor o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia (oznámenie Ministerstva zahraničných vecí Slovenskej republiky č. 43/2006 Z. z.).

 11c) § 24 a 25 zákona č. 24/2006 Z. z. v znení neskorších predpisov.“.

Ide o legislatívno-technickú úpravu; Aarhuský dohovor je medzinárodnou zmluvou a nie je osobitným predpisom *(hierarchicky je nadradená osobitnému predpisu),* a preto je potrebné túto skutočnosť v texte zákona zohľadniť.

**Ústavnoprávny výbor NR SR**

 **Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 4 § 8 ods. 12 sa slová „že môže označiť“ nahrádzajú slovami „aby označil“ a slová „obchodného tajomstva“ sa nahrádzajú slovami „utajovanej skutočnosti, bankového tajomstva, daňového tajomstva, obchodného tajomstva, telekomunikačného tajomstva, poštového tajomstva,“.

Ide o legislatívno-technickú úpravu. Utajovaná skutočnosť, bankové tajomstvo, daňové tajomstvo, obchodné tajomstvo, telekomunikačné tajomstvo a poštové tajomstvo nie sú zahrnuté v pojme citlivá informácia. Z uvedeného dôvodu sa navrhovaný odsek 12 *(§ 8)* zosúlaďuje s navrhovaným znením odseku 11 *(§ 8),* ktorý vymenúva „utajovanú skutočnosť, bankové tajomstvo, daňové tajomstvo, obchodné tajomstvo, telekomunikačné tajomstvo, poštové tajomstvo,“.

**Ústavnoprávny výbor NR SR**

 **Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 4 § 8 ods. 13 v prvej a druhej vete sa slová „obchodné tajomstvo“ vo všetkých gramatických tvaroch nahrádzajú slovami „utajovaná skutočnosť, bankové tajomstvo, daňové tajomstvo, obchodné tajomstvo, telekomunikačné tajomstvo, poštové tajomstvo“ v príslušnom gramatickom tvare.

Ide o legislatívno-technickú úpravu. Utajovaná skutočnosť, bankové tajomstvo, daňové tajomstvo, obchodné tajomstvo, telekomunikačné tajomstvo a poštové tajomstvo nie sú zahrnuté v pojme citlivá informácia. Z uvedeného dôvodu sa navrhovaný odsek 13 *(§ 8)* zosúlaďuje s navrhovaným znením odseku 11 *(§ 8)*, ktorý vymenúva „utajovanú skutočnosť, bankové tajomstvo, daňové tajomstvo, obchodné tajomstvo, telekomunikačné tajomstvo, poštové tajomstvo,“.

**Ústavnoprávny výbor NR SR**

 **Výbor NR SR pre hospodárske záležitosti**

***Gestorský výbor odporúča schváliť***

V čl. II sa na začiatku *(za úvodnú vetu)* vkladá nový bod 1, ktorý znie:

„1. § 41 sa dopĺňa odsekom 3, ktorý znie:

„(3) Stavebný úrad z podnetu navrhovateľa zmení územné rozhodnutie o umiestnenie líniovej stavby uvedenej v § 139 ods. 3 písm. a) až f), ktoré je právoplatné tak, že doplní umiestnenie podzemného vedenia elektronickej komunikačnej siete v trase budovanej líniovej stavby, ak o tom navrhovateľ predloží dohodu s podnikom elektronických komunikácií1ha). Účastníkom konania o zmene územného rozhodnutia o umiestnení líniovej stavby je navrhovateľ, podnik elektronických komunikácií a obec, ak nie je stavebným úradom príslušným na územné konanie. Právoplatné rozhodnutie o zmene územného rozhodnutia o umiestnenie líniovej stavby doručí stavebný úrad všetkým účastníkom územného konania o umiestnení líniovej stavby.“.

 Poznámka pod čiarou k odkazu 1ha) znie:

 „1ha) § 5 ods. 1 zákona č. 351/2011 Z. z. v znení neskorších predpisov.“.

Nasledujúce body sa primerane prečíslujú.

Návrh umožňuje stavebnému úradu zmeniť už právoplatné rozhodnutie o umiestnení niektorých druhov líniových stavieb o dodatočné doplnenie umiestnenia vedenia elektronickej telekomunikačnej siete v rovnakej trase. Stavebný úrad tak urobí vždy pokiaľ stavebník líniovej stavby sa dohodne  s podnikom elektronických komunikácií o spoločnom postupe pri budovaní líniových stavieb. Konanie má obmedzený počet účastníkov len na stavebníka, príslušný podnik elektronických komunikácií a obec, ak nie je stavebným úradom. Takéto zmenené rozhodnutie sa ale následne doručí všetkým účastníkom pôvodného konania o umiestnení líniovej stavby. Tento zjednodušený postup sa navyše bude dať využiť nie len pri líniových budovaných v súvislosti s jadrovými zariadeniami, ale aj pri iných líniových stavbách.

**Výbor NR SR pre hospodárske záležitosti**

***Gestorský výbor odporúča schváliť***

Čl. II sa dopĺňa bodom 5, ktorý znie:

„5. Poznámka pod čiarou k odkazu 13b znie:

„13b) Napríklad zákon [č. 364/2004 Z. z.](https://www.slov-lex.sk/pravne-predpisy/SK/ZZ/2004/364/%22%20%5Co%20%22Odkaz%20na%20predpis%20alebo%20ustanovenie) o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov, zákon č. 656/2004 Z. z. o energetike a o zmene niektorých zákonov v znení neskorších predpisov, zákon [č. 66/2009 Z. z.](https://www.slov-lex.sk/pravne-predpisy/SK/ZZ/2009/66/%22%20%5Co%20%22Odkaz%20na%20predpis%20alebo%20ustanovenie) o niektorých opatreniach pri majetkovoprávnom usporiadaní pozemkov pod stavbami, ktoré prešli z vlastníctva štátu na obce a vyššie územné celky a o zmene a doplnení niektorých zákonov, zákon č. 351/2011 Z. z. v znení neskorších predpisov.“.

Ide o legislatívno-technickú úpravu; doterajší výpočet právnych predpisov v predmetnej poznámke pod čiarou sa rozširuje o zákon č. 351/2011 Z. z. o elektronických komunikáciách v znení neskorších predpisov.

**Výbor NR SR pre hospodárske záležitosti**

***Gestorský výbor odporúča schváliť***

Gestorský výbor odporúča hlasovať o bodoch **1 až 5** spoločne s odporúčaním **s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

návrh poslancov Národnej rady Slovenskej republiky Róberta PUCIHO a Maroša KONDRÓTA na vydanie zákona, ktorým sa mení a dopĺňa zákon č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov a o zmene a doplnení zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov (tlač **1372**)

**s c h v á l i ť** vznení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť.

 Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 379 z 18. júna 2019.

Týmto uznesením výbor zároveň poveril spoločného spravodajcu Petra Pamulu predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 18. júna 2019

Jana **K i š š o v á**, v.r.

predsedníčka Výboru NR SR

pre hospodárske záležitosti